Leon van Nierop se fliekresensie: Onward | Maroela Media
Met die stemme van Tom Holland en Chriss Pratt
Wanneer laas kon jy sê: "Skat. Kom ons gaan fliek saam met die kinders? Dan bring hulle sommer hul maatjies saam." Bestudeer 'n mens die ouderdomsbeperkings, wemel dit deesdae van die 'niemand onder 18 nie'-flieks. (Onthou jy nog toe dit niemand onder 21 was?!)
Onward is kindervriendelik tot die mag drie en sal kindergesiggies ophelder so tussen die soutbesmeerdes bekkies vol springmielies en die slush puppies wat hul ogies sal laat traan. Maar so van traan gepraat. Daar gebeur tog iets in Onward wat die ou heel kleintjies kan bevraagteken. Wat hulle selfs ongemaklike vrae kan laat vra, soos: "Mamma, wat beteken dit om dood te gaan?"
Onward begin met die oulikste twee elfieseuntjies wat die skok van hul lewens kry. Hul pa sterf en hul weduwee-ma moet vir hulle sorg. Gelukkig word die insident baie versag sodat dit nie te veel sal onthuts nie. Die twee buksies kry dan 'n towerstaf in die hande. Indien die regte edelsteen daarin geplaas word, kan hulle hul pa oproep en vir 24 uur afskeid neem van hom. Maar hul eksperiment loop skeef, en wel op 'n komiese manier.
Hulle slaag daarin om hul pa op te wek, maar net sy onderste gedeelte tot bokant sy lyfband verskyn. Die arme pa kan dan niks sien nie en loop die hele tyd in voorwerpe vas. Saam met 'n halwe pa moet die elfies dan na die edelsteen gaan soek wat 'n volle gestalte aan die man gaan gee. Maar, soos Pa en Ma gewoond is in animasieflieks: daar is allerhande vreemde kreature wat struikelblokke in hul pad plaas. Onder andere 'n soort skerpioen-draak-vrou wat darem nie so lelik is soos sy klink nie. Sy is eintlik baie snaaks.
Kinders leer na en in die fliek om hul ouers te waardeer, om geloof in hulleself te hê, maar ook geloof in die onmoontlike wat kan waar word. Dit behoort kinders nie te ontstel nie, want die Pixar-ateljees maak die storie toeganklik, grootliks vrolik en verduidelik 'n sedelessie in gemaklike, gewone taal aan die gehoor.
Onward se beperking waarsku dat ouers die kleintjies moet vergesel. En buitendien, Pa en Ma kan mos ná die tyd mooi verduidelik waaroor dit eintlik gaan. Onward word aanbeveel. (Filmfinity / Pixar)